L'Eliana s'adhereix al Cicle de Música Comarcal Ovidi Montllor, davall el lema: 'Fem comarca'
03 de febrer de 2016

Dilluns passat dia 1 de febrer, es va signar en l'Ajuntament de la Pobla de Vallbona, entitat promotora de la iniciativa, un conveni entre nou ajuntaments de la comarca de Camp de Túria que té per objecte l'engegada de polítiques actives culturals de foment de la música. La proposta es materialitzarà a través de la celebració de concerts com a mitjà per a incentivar la música en directe i recolzar als grups valencians que contribueixen a aportar normalitat lingüística a la música valenciana.

Aquesta iniciativa, a la qual van ser convidats tots els ajuntaments de la comarca, tracta de fomentar la col·laboració dels diferents municipis per a construir un espai de dinamització lingüística d'abast comarcal, a través de l'eslògan "Fem comarca".

Aquesta primera iniciativa vol retre homenatge a Ovidi Montllor, cantant, músic i compositor valencià, compromès amb la llengua, la justícia i l'activisme social, per la qual cosa s'ha promogut la celebració d'aquest cicle de música en directe amb la participació de grups locals amb la finalitat d'establir vincles comuns amb la resta de municipis de Camp de Túria quant a l'ús i la promoció del valencià.

Els ajuntaments que participen en aquest cicle són: Benissanó, Bétera, l'Eliana, Llíria, Nàquera, Olocau, la Pobla de Vallbona, Riba-roja de Túria i Vilamarxant. El cicle s'estendrà des d'abril fins a novembre de 2016 i durant aquest període els pobles participants programaran actuacions musicals que se celebraran, preferentment, l'últim cap de setmana de cada mes d'acord amb el següent calendari:

abril, Vilamarxant; maig, la Pobla de Vallbona; juny, Nàquera; juliol, Benissanó; agost, Riba-roja de Túria; setembre, Bétera; octubre, l'Eliana; novembre, Llíria i desembre, Olocau. La informació sobre els grups o cantants que actuaran a cada localitat, es farà pública oportunament.